Tájékoztató a kreditelismerés rendjéről

Kreditátviteli Bizottság, PPKE JÁK 2025/2026

**1. Az elismerés általános szabályai**

A kreditelismerési kérelem során elismertethető:

* más hazai felsőoktatási intézményben megszerzett ismeretanyag,
* külföldi felsőoktatási intézményben megszerzett ismeretanyag,
* nem formális tanulás során megszerzett (iskolarendszeren kívül, de szervezett formában folytatott képzésben szerzett) tudás,
* informális (iskolarendszeren kívüli, tapasztalati úton történő) tanulás során megszerzett tudás,
* munkatapasztalat,
* kivételesen középfokú oktatásban megszerzett ismeretanyag (pl. latin nyelvből tett érettségi).

**Valamennyi esetben az elismerés feltétele az ismeretanyag 75%-os egyezése**.

A feltétel megvalósulását a Kreditátviteli Bizottság (KÁB)bírálja el [a nemzeti felsőoktatásról szóló 2011. évi CCIV. törvény (Nftv.) 49. § (5)–(6) bek., Tanulmányi- és Vizsgaszabályzat (TVSZ) 4. § (1) bek.].

A korábbi tanulmányok és munkatapasztalatok meglétét és pontos tartalmát a hallgatónak kell hitelt érdemlően bizonyítani [TVSZ 4. § (2) bek.].

A más felsőoktatási intézményben folytatott tanulmányok és munkatapasztalatok kreditértékként való elismerése esetén is a hallgatónak az oklevél kiállításához előírt kreditmennyiségnek a TVSZ-ben meghatározott részét az Egyetemen kell teljesítenie, hogy részére a végbizonyítvány kiállításra kerülhessen. **Az osztatlan jogász képzésen a 300 kreditből legfeljebb 200 kredit**, **az igazságügyi igazgatás alapszakon a 180 kreditből legfeljebb 120 kredit kerülhet elfogadásra. Kivételt képez:**

a) a doktori vagy az Európai Unió, a Visegrádi Alap és a Közép-európai Felsőoktatási Csereprogram által finanszírozott programok keretében megvalósuló közös képzésben részt vevő,

b) a megszűnt felsőoktatási intézményből intézményközi megállapodás alapján átvett,

c) az ugyanazon szakra felvett korábbi hallgató, vagy

d) menekült, oltalmazott, menedékes, befogadott hallgató [Nftv. 49. § (7)–(7a) bek., TVSZ 39. § (5) bek.].

A **munkatapasztalat** alapján beszámítható kreditek száma legfeljebb 30 lehet [TVSZ 4. § (2) bek.]. Felhívjuk a figyelmet, hogy a KÁB a legritkább esetben fogja el a teljesítést munkatapasztalat alapján, ha az tételes jogi tárgyra vonatkozik. Ehhez ugyanis nem csak az adott jogterület praktikumának, hanem jogelméleti, dogmatikai alapjainak ismerete is szükséges. Emellett tételes jogi tárgyak átfogó ismeretét igazoló munkakörök tipikusan eleve jogi végzettséghez kötöttek.

Az elismert tárgyak az elismerés félévében nem vehetők figyelembe sem az átlagok számításánál, sem az átsorolási, elbocsátási okok vizsgálatánál, kivéve az adott tanulmányi félévben, vendéghallgatói jogviszony keretében, ténylegesen teljesített tantárgyakat [TVSZ 4. § (4) bek.].

**Nem kerülhet sor kreditelismerésre az alábbi esetekben:**

* **kötelező gyakorlat** teljesítése önmagában nem fogadható el. A hozzá kapcsolódó főtárgy teljesítése esetén a gyakorlat elismertetését külön nem kell kérni.
* **szakmai gyakorlat.**
* **záróvizsga, beleértve a szakdolgozat védés eredményét is.**
* **testnevelési gyakorlat,** mivel 0 kreditértékű, a hallgató részére nyújtott szolgáltatásról van szó (kivételt képez a saját intézményből, azonos szakról nappali tagozatra újrafelvett hallgató).
* **záróvizsga felkészítő szeminárium**, mivel 0 kreditértékű, a hallgató részére nyújtott szolgáltatásról van szó (kivételt képez a saját intézményből, azonos szakról újrafelvett hallgató).
* **tételes jogi tárgyaknál, 10 évnél régebben megszerzett ismeretanyag esetén.** Tételes jogi tárgyak azok, amelyeknél a tananyag döntően a hatályos joganyag ismertetésére irányul (pl. polgári jogi, büntetőjogi tantárgyak).

**Ha** **kötelezően választható tantárgy elismertetését kéri,** vegye figyelembe, hogycsak bizonyos számú kreditet kell teljesíteni az egyes tantárgycsoportokban (jogász szakon: Általános társadalomtudományi ismeretek: 6 kredit; Jogtudományi alapozó ismeretek: 2 kredit; Differenciált szakmai ismeretek: 8 kredit.)

Tájékoztatásul közöljük a KÁB gyakorlatát néhány olyan tantárgy esetén, amelyeknél gyakori az elismerés kérelmezése:

|  |  |
| --- | --- |
| **PPKE tárgy** | **A kreditelismerés feltétele** |
| Latin 1. gyakorlat | Latin tanulmányok a középiskolában (min. 3 év), vagy latin érettségi, vagy egyetemen (bárhol) min. egy lezárt félév latin, vagy latin közép- vagy felsőfokú nyelvvizsga. |
| Latin 2. gyakorlat | Latin tanulmányok a középiskolában (min. 4 év, a 9. évfolyamtól); vagy latin érettségi, vagy egyetemen (kiv. orvosi, eü. főiskola) két lezárt félév latin, vagy latin közép- vagy felsőfokú nyelvvizsga. |
| Katolikus hit alapjai | Közép- vagy emelt szintű katolikus hittan érettségi vizsga, vagy középiskolai bizonyítványban érdemjegy katolikus hittanból legalább a középiskola 9., 10., 11. és 12. évfolyamán. |
| A Biblia világa | Közép- vagy emelt szintű katolikus hittan érettségi vizsga. Más keresztény felekezeti hittan esetén az elismerés egyedi elbírálás alapján történik, az általános szabályok alapján (az érettségi tematikája legalább 75%-ban fedje le a tantárgyi tematikát). |
| Jogi informatika | Az informatikai előtanulmányokkal (pl. ECDL vizsga, más egyetemen teljesített informatika tárgy) csak akkor váltható ki, ha az tartalmazza a jogi adatbázisok kezelését is. |
| Közgazdaságtan | Bármely felsőfokú képzésben legalább egy lezárt félév teljesítése közgazdaságtanból, ha az mikro- és makroökonómiát is magában foglalja. |
| Évfolyamdolgozat | Bármely megvédett szakdolgozat, ha a PPKE JÁK adott szakán kötelező tantárgy témájában született. Csatolja a védés eredményét igazoló okiratot és a szakdolgozat tartalomjegyzékét. |
| Statisztika | Bármely felsőfokú képzésben legalább egy lezárt félév teljesítése az adott tárgyból. (A Jogszociológiához az általános szociológiai tanulmányok nem elegendőek!) |
| Politológia |
| Jogszociológia |
| Kriminológia |
| Kriminalisztika |

A KÁB a korábbi elismerési gyakorlata alapján további **tájékoztatót tehet közzé a honlapon**.

**A hallgató bármely felsőoktatási intézményben teljesített tantárgya (kötelező, kötelezően választható, vagy szabadon választható) elismerését kérheti szabadon választott tárgyként**, az alábbi feltételekkel:

* a beszámítani kért tantárgy elismerését kötelező, vagy kötelezően választható tárgyként korábban nem kérte,
* a beszámítani kért tantárgy az aktuális képzés mintatantervében kötelező, vagy kötelezően választható tárgyként nem szerepel.

Ebben az esetben a kérelemben az elismertetni kívánt tárgy nevéhez azt kell beírni: „szabadon választható tárgy”. Az így elismert tárgyat a Tanulmányi Osztály „Befogadott szabadon választott tárgy 1-8.” kódra veszi fel a hallgatónak.

**Ha** **szabadon választható tantárgy elismertetését kéri,** vegye figyelembe, hogy ebből a tárgycsoportbólcsak bizonyos számú kreditet kell teljesíteni (jogász szakon 16 kredit, igazságügyi igazgatás szakon 10 kredit).

**Figyelem! Külön szabályok vonatkoznak a vendéghallgatói jogviszonyra és a rövidített jogászképzésre** (lásd a 4. és az 5. pontban).

**2. A kérelem és kötelező mellékletei**

A hallgató kérelmét az előírt **KREDITELISMERÉSI KÉRELEM** formanyomtatványon köteles benyújtani [TVSZ 9. § (2) bek.].

Speciális formanyomtatvány alkalmazandó az alábbi esetekben:

|  |  |
| --- | --- |
| Ha előzetes állásfoglalást kér a **vendéghallgatói jogviszony** alapján teljesítendő tárgy elismeréséről (lásd még a 4. pontban). | Kérelem előzetes állásfoglalás irántvendéghallgatói jogviszony alapján |
| Ha más felsőoktatási intézményből azonos szakról kér **átvételt**, vagy saját intézményből más szakra kér **szakváltást** (TVSZ 23. §). | FORMANYOMTATVÁNY Jogász szakra felvételt nyert hallgató korábban jogász szakon teljesített tantárgyai elismerésérőlvagyFORMANYOMTATVÁNY Igazságügyi igazgatási alapszakra felvételt nyert hallgató korábban igazságügyi igazgatási alapszakon teljesített tantárgyai elismeréséről(Szakváltás esetén azt a nyomtatványt töltse ki, amely szakra kéri az átvételét.) |
| Ha az azonos szakra saját intézményből (PPKE JÁK) kér **újrafelvételt** [TVSZ 4. § (3) bek.] |
| **Ajánlott** a speciális formanyomtatvány használata, ha **azonos szakra, de más intézményből nyert felvételt, és nagyobb számú tantárgy elismerését kéri.** |

A kreditelismerési kérelmen meg kell adni az elismertetni kívánt tantárgyból szerzett **érdemjegyet** is, az alábbiak szerint.

* Ha több tantárgy alapján kéri egy tárgy elismerését, akkor az érdemjegyet a beszámítandó tantárgyak felfelé kerekített átlaga alapján kell megadni [pl. 3,5 esetén 4 (jó)].
* Ha a beszámítandó tárgyhoz előadás és gyakorlat is tartozik, az érdemjegy megadásánál csak az előadást kell figyelembe venni.
* A háromfokozatú értékelés átváltása ötfokozatú értékelésre az alábbiak szerint történik:

|  |  |
| --- | --- |
| kiválóan megfelelt | jeles (5) |
| megfelelt | közepes (3) |

* Az ötfokozatú értékelés átváltása háromfokozatú értékelésre az alábbiak szerint történik:

|  |  |
| --- | --- |
| jeles (5) | kiválóan megfelelt |
| jó (4) | megfelelt |
| közepes (3) |
| elégséges (2) |

* Ahol a PPKE JÁK-on a tantárgy értékelése aláírással történik (pl. Latin gyakorlat 1.), ott az érdemjegynél csak „aláírás”-t kell beírni.

A formanyomtatványok letölthetőek a Kar honlapjáról:

<https://jak.ppke.hu/kreditatviteli-bizottsag>

A kérelmet a Kari Titkárságon kell leadni (A épület földszint, a Porta mellett), a kérelem postai úton is megküldhető.

**A kérelemhez mellékelni kell:**

* A tárgy teljesítését igazoló kreditigazolást, vagy leckekönyvi másolatot. Kérjük, külön jelölje meg, illetve emelje ki a másolaton az elismertetni kívánt, teljesített tantárgyat és az érdemjegyet. Nem kell kreditigazolást csatolnia a saját intézményből újrafelvételizőknek.
* A tantárgyi leírást, amelynek tartalmaznia kell az írott tananyag megnevezését és a tárgyjegyző nevét is. Nem kell tantárgyi leírást csatolnia a saját intézményből újrafelvételizőknek.

A **szolgáltatási díjat** a Neptun rendszeren keresztül előre kell megfizetni. A kérelem benyújtási határidejének lejárta után a szolgáltatási díj már nem fizethető be, benyújtott kérelem esetén sem, és a kérelem nem kerül elbírálásra [TVSZ 9. § (5) bek.]. A befizetésnél a tárgynevet nem kell kiválasztani a felületen.

**A kérelem leadásának határideje:**

|  |  |
| --- | --- |
| Főszabály szerint | Az adott félévre vonatkozó időbeosztásban meghatározottak szerint (Lásd a honlapon: Hallgatóinknak / A félév időbeosztása). Általában: a szorgalmi időszak első hetének péntekjén 12 óra. |
| Vendéghallgatói kérelem esetén | Az adott félévre vonatkozó időbeosztásban meghatározottak szerint (Lásd a honlapon: Hallgatóinknak / A félév időbeosztása). Általában: a megelőző félév vizsgaidőszakjának utolsó előtti hete. |
| Újrafelvett hallgatók esetén | A szorgalmi időszak első hetének péntekjén 12 óra [TVSZ 4. § (3) bek.]. |
| Az átvételt, illetve szakváltást kérő hallgatók esetén | Az őszi félévben augusztus 20., a tavaszi félévben január 20. napja [TVSZ 23. § (4) bek.]. |
| Nemzetközi (Erasmus) programban résztvevő hallgatóknál, előzetes állásfoglalás kérése esetén | Az őszi félévben november 15., a tavaszi félévben április 15. |

A postai úton történő benyújtáskor a kérelem benyújtásának időpontja az a nap, amikor az illetékes Kar részére kézbesítik, és nem a postára adás dátuma [TVSZ 9. § (4) bek.].

**A hiányosan, vagy a határidőn túl benyújtott kérelmek elutasításra kerülnek!**

**A kérelem benyújtására megadott határidő jogvesztő.**

**Az eljárásban hiánypótlásnak nincs helye** [TVSZ 9. § (8) bek.].

**3. Értesítés a döntésről**

Az elbírálási határidő a leadási határidőtől számított 30 nap.

A KÁB a Neptun rendszeren keresztül értesíti a hallgatót a döntésről. A döntést a „Tanulmányok/Leckekönyv” alatt az adott félév „Hivatalos bejegyzések sorában”, vagy a „Tanulmányok / Hivatalos bejegyzések alatt” találja a hallgató a HWEB-en. Az ilyen módon közétett információt a kihelyezéstől számított 8 napon belül közöltnek kell tekinteni.

Az elismerni kívánt tárgyat a tanulmányi előadó az elismerést követően felvezeti a hallgatónak az aktív félévben.

A hallgatónak az elismerni kívánt tárgyat csak akkor kell felvennie a Neptun rendszeren, tárgyfelvételi időszakban, ha az elismerés megtagadása esetén is az adott félévben szeretné azt teljesíteni. Ez az eljárás a hallgatónak az adott félévre teljesítési kötelezettséget jelent.

**4. A vendéghallgatói jogviszonyban teljesítendő tantárgy elismerésének speciális szabályai**

Vendéghallgatói jogviszonyban hazai vagy külföldi intézményben teljesítendő tárgy elismeréséhez a hallgató jogosult a KÁB előzetes állásfoglalását kérni arról, hogy a tantárgy az aktuális képzésében az adott félévre elismerhető-e. Az elismerés – kötelező és kötelezően választható tárgy esetén – a PPKE JÁK mintatantervében szereplő tárgy és az elvégzendő tárgy legalább 75%-os egyezősége alapján adható meg.

A kérelem benyújtása és elbírálása az általános szabályok alapján történik, az alábbi eltérésekkel:

* A kérelem benyújtási **határideje** általában a megelőző félév vizsgaidőszakjának utolsó előtti hete, lásd az adott félévre vonatkozó időbeosztásban (a honlapon: Hallgatóinknak / A félév időbeosztása).
* **Külföldi vendéghallgatói jogviszonyban** (Erasmus program) csak angol és német nyelven adható le a tárgyleírás, egyéb idegen nyelv esetén fordítást is mellékelni kell. Elegendő a hallgató által készített fordítás, amelyen a hallgató az aláírásával igazolja a fordítás valódiságát. A kérelmet a Külügyi Irodának kell leadni, amely a leadási határidőig hivatalból továbbítja a kérelmeket a Kreditátviteli Bizottsághoz [TVSZ 48. § (3) bek.]. A kérelem leadásának határideje az adott félévre vonatkozó időbeosztásban található (Honlapon: Hallgatóinknak / A félév időbeosztása). Nemzetközi (Erasmus) programban résztvevő hallgatóknál őszi félévben november 15., tavaszi félévben április 15. Az Erasmus programban résztvevők a külföldi intézményben teljesített tantárgy elfogadását kérhetik szabadon választott tárgyként is. Legfeljebb 4 kredit erejéig erre akkor is lehetőség van, ha a hallgató az adott szakra irányadó maximális kreditértéket már teljesítette. A kreditelismeréshez szolgáltatási díjat NEM kell fizetni [HTJSZ 41. § (6) bek.]
* A tantárgy teljesítése akkor kerül be az indexsorokba, ha a hallgató a KÁB felé leadja a tárgy teljesítéséről szóló igazolást. Az így elismerésre kerülő tárgyak kreditpontjai beszámítanak az adott félév teljesített kreditpontjaiba és az átlagba is [TVSZ 4. § (4) bek.].

**5. Kreditelismerés rövidített jogászképzés esetén**

Az igazgatás szervező (közigazgatás szervező), vagy igazságügyi igazgatás alapszakos oklevéllel rendelkező hallgató kérheti, hogy jogász szakon tanulmányait a rövidített jogász képzés mintatanterve szerint végezhesse. Ehhez két kérelmet kell benyújtania, az alábbiak szerint.

A **rövidített jogászképzés iránti kérelmet** a tanulmányi előadójának kell benyújtani, az oklevél másolatával együtt. Ennek alapján kerül át a rövidített mintatantervre.

A kérelem elérhető itt:

<https://jak.ppke.hu/storage/tinymce/uploads/Tanulmanyi-Osztaly/Formanyomtatvanyok/Kerelem-a-roviditett-jogasz-kepzesre.pdf?u=1bMIgr>

Emellett, a már teljesített tárgyak elfogadásához – az alapoklevélnek megfelelő –**kreditelismerési kérelmet** kell benyújtani a KÁB felé. A kreditelismerési kérelmet az alábbiak szerint töltse ki:

* válassza ki a holnapról az alapoklevelének megfelelő kérelmet. Ha nem talál az alapoklevelének megfelelő nyomtatványt, válassza az „Általános kérelem rövidített jogászképzéshez” nyomtatványt.
* a kiválasztott táblázat tartalmazza az adott képzésről elismerhető tantárgyak listáját.
* egyes esetekben csak több tantárgy együttes teljesítése alapján lehetséges egy PPKE-s tárgy elismerése. E tárgyak nevénél „ÉS” kötőszó szerepel. Ilyen esetben elfogadásra csak valamennyi tantárgy teljesítése esetén kerülhet sor. Az érdemjegyet a beszámítandó tantárgyak felfelé kerekített átlaga alapján kell megadni [pl. 3,5 esetén 4 (jó)].
* egyes esetekben egy adott PPKE-s tárgy többféle tantárgy valamelyikének teljesítése esetén is elismerhető. E tárgyak nevénél „VAGY” kötőszó szerepel. A nyomtatványon aláhúzással jelölje, melyik tantárgy alapján kéri az elfogadást.
* A kérelemhez mellékelni kell az oklevelet, oklevélmellékletet vagy kreditigazolást, illetve ha az oklevélmelléklet nem tartalmazza a záróvizsga, illetve a szakdolgozat védés eredményét, akkor igazolást arról is. Nem kell az oklevelet/kreditigazolást stb. mellékelni, ha az alapdiplomát a PPKE JÁK-on szerezte.
* A kérelmek itt érhetőek el: <https://jak.ppke.hu/kreditatviteli-bizottsag>

A kreditelismeréshez szolgáltatási díjat NEM kell fizetni.

Felhívjuk a figyelmet, hogy mindazon tantárgyakra, amelyek teljesítését a KÁB nem fogadja el a korábbi tanulmányok alapján, teljesítési kötelezettség vonatkozik!

**6. További kérdése van?**

Keresse a Kreditátviteli Bizottságot kérdéseivel:

* Pocsai Marianna, adminisztrátor: pocsai.marianna@jak.ppke.hu; (36-1) 429-7200 /363
* Dr. Kártyás Gábor, elnök: kartyas.gabor@jak.ppke.hu

Budapest, 2025. 08. 12.

PPKE JÁK, Kreditátviteli Bizottság